LV Eiropas Savienības Oficiālais Vēstnesis L 112/1

KOMISIJAS REGULA (ES) Nr. 364/2014

(2014. gada 4. aprīlis),

ar ko groza Eiropas Parlamenta un Padomes Regulas (EK) Nr. 396/2005 II un III pielikumu attiecībā uz fenpiroksimāta, flubendiamīda, izopirazāma, krezoksīmmetila, spirotetramāta un tiakloprīda maksimālajiem atlieku līmeņiem konkrētos produktos vai uz tiem

(Dokuments attiecas uz EEZ)

EIROPAS KOMISIJA,

ņemot vērā Līgumu par Eiropas Savienības darbību,

ņemot vērā Eiropas Parlamenta un Padomes 2005. gada 23. februāra Regulu (EK) Nr. 396/2005, ar ko paredz maksimāli pieļaujamos pesticīdu atlieku līmeņus augu un dzīvnieku izcelsmes pārtikā un barībā un ar ko groza Padomes Direktīvu 91/414/EEK (1), un jo īpaši tās 14. panta 1. punkta a) apakšpunktu,

tā kā:

(1) Krezoksīmmetila un tiakloprīda maksimālie atlieku līmeņi (MAL) tika noteikti Regulas (EK) Nr. 396/2005 II pielikumā un III pielikuma B daļā. Fenpiroksimāta, flubendiamīda, izopirazāma un spirotetramāta MAL tika noteikti Regulas (EK) Nr. 396/2005 III pielikuma A daļā.

(2) Saistībā ar procedūru, kuras mērķis ir saņemt atļauju darbīgo vielu fenpiroksimātu saturoša augu aizsardzības līdzekļa izmantošanai uz kazenēm, avenēm, pipariem un pupām (ar pākstīm), atbilstoši Regulas (EK) Nr. 396/2005 6. panta 1. punktam tika iesniegts pieteikums grozīt spēkā esošos MAL.

(3) Attiecībā uz flubendiamīdu šādu pieteikumu iesniedza par izmantošanu uz zemenēm. Attiecībā uz izopirazāmu šādu pieteikumu iesniedza par izmantošanu uz sakņu un bumbuļu dārzeņiem (izņemot cukurbietes, kartupeļus un tropiskos sakņu un bumbuļu dārzeņus), pipariem un ķirbjaugiem. Attiecībā uz krezoksīmmetilu šādu pieteikumu iesniedza par izmantošanu uz vilkābeles ogām. Attiecībā uz spirotetramātu šādu pieteikumu iesniedza par izmantošanu uz zemenēm, banāniem, galda olīvām un šalotēm. Attiecībā uz tiakloprīdu šādu pieteikumu iesniedza par izmantošanu uz spinātiem un tiem līdzīgām lapām.

(4) Saskaņā ar Regulas (EK) Nr. 396/2005 6. panta 2. un 4. punktu tika iesniegts pieteikums par spirotetramāta izmantošanu uz ananasiem. Pieteikuma iesniedzējs apgalvo, ka atļautais minētās vielas izmantojums uz šādiem kultūraugiem Savienotajās Valstīs rada atlieku līmeni, kas pārsniedz Regulā (EK) Nr. 396/2005 noteikto MAL, un, lai novērstu tirdzniecības šķēršļus minētā kultūrauga importam, ir jānosaka augstāks MAL.

(5) Attiecīgās dalībvalstis izvērtēja minētos pieteikumus saskaņā ar Regulas (EK) Nr. 396/2005 8. pantu un iesniedza Komisijai izvērtējuma ziņojumus.

(6) Eiropas Pārtikas nekaitīguma iestāde (turpmāk “Iestāde”) novērtēja pieteikumus un izvērtējuma ziņojumus, īpaši pārbaudot apdraudējumu patērētājiem un attiecīgos gadījumos dzīvniekiem, un sniedza pamatotus atzinumus par ierosinātajiem MAL (2). Iestāde šos atzinumus nosūtīja Komisijai un dalībvalstīm un publiskoja tos.

(7) Iestāde pamatotajos atzinumos secināja, ka par krezoksīmmetila izmantošanu uz vilkābeles ogām iesniegtie dati ir pietiekami, lai noteiktu jaunu MAL, pamatojoties uz izmantošanu āra apstākļos ES ziemeļdaļā. Attiecībā uz tiakloprīda izmantošanu uz spinātiem un tiem līdzīgām lapām iesniegtie dati ir pietiekami, lai noteiktu jaunu MAL tikai spinātiem un lapu bietēm, pamatojoties uz izmantošanu āra apstākļos ES ziemeļdaļā.

(8) Attiecībā uz visiem pārējiem pieteikumiem iestāde secināja, ka visas prasības par datiem ir izpildītas un pieteikuma iesniedzēju pieprasītie MAL grozījumi, pamatojoties uz eksponētības novērtējumu uz 27 konkrētām patērētāju grupām Eiropā, patērētāju drošības ziņā ir pieņemami. Iestāde ņēma vērā jaunākos datus par vielu toksikoloģiskajām īpašībām. Ne eksponētība šīm vielām, uzņemot tās dzīves laikā ar visiem pārtikas produktiem, kuros varētu būt šīs vielas, ne īslaicīga eksponētība, lielā daudzumā patērējot attiecīgos kultūraugus un produktus, neliecina par risku pārsniegt pieļaujamo dienas devu (ADI) vai akūto standartdevu (ARfD).

(9) Balstoties uz Iestādes pamatotajiem atzinumiem un ņemot vērā ar izskatāmo jautājumu saistītos faktorus, attiecīgās MAL izmaiņas atbilst Regulas (EK) Nr. 396/2005 14. panta 2. punkta prasībām.

(10) Tāpēc būtu attiecīgi jāgroza Regula (EK) Nr. 396/2005.

(11) Šajā regulā paredzētie pasākumi ir saskaņā ar Pārtikas aprites un dzīvnieku veselības pastāvīgās komitejas atzinumu,

IR PIEŅĒMUSI ŠO REGULU.

1. pants

Regulas (EK) Nr. 396/2005 II un III pielikumu groza saskaņā ar šīs regulas pielikumu.

2. pants

Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.

Šī regula uzliek saistības kopumā un ir tieši piemērojama visās dalībvalstīs. Briselē, 2014. gada 4. aprīlī Komisijas vārdā – priekšsēdētājs José Manuel BARROSO

(1) OV L 70, 16.3.2005., 1. lpp.

(2) Attiecīgie EFSA zinātniskie ziņojumi pieejami tiešsaistē: http://www.efsa.europa.eu:

Reasoned opinion on the modification of the existing MRLs for fenpyroximate in various crops. EFSA Journal 2013; 11(6):3272 (45 lpp.). doi:10.2903/j.efsa.2013.3272;

Reasoned opinion on the modification of the existing MRL for flubendiamide in strawberries. EFSA Journal 2013; 11(10):3403 (27 lpp.). doi:10.2903/j.efsa.2013.3403;

Reasoned opinion on the modification of the existing MRLs for isopyrazam in various vegetables. EFSA Journal 2013; 11(9):3385 (38 lpp.). doi:10.2903/j.efsa.2013.3385;

Reasoned opinion on the modification of the existing MRL for kresoxim-methyl in azaroles. EFSA Journal 2013; 11(7):3344 (25 lpp.). doi:10.2903/j.efsa.2013.3344;

Reasoned opinion on the modification of the existing MRLs for spirotetramat in strawberries, bananas, table olives, pineapples and shallots. EFSA Journal 2013; 11(9):3361 (38 lpp.). doi:10.2903/j.efsa.2013.3361;

Reasoned opinion on the modification of the existing MRLs for thiacloprid in spinach and similar leaves. EFSA Journal 2013; 11(9):3382 (26 lpp.). doi:10.2903/j.efsa.2013.3382.